એક, પોપ ફ્રાન્સિસનું સાદગીભર્યાં જીવન અને ઉચ્ચ વિચાર. જયારે ૧૩ માર્ચ ૨૦૧૩માં કાર્ડિનલ જોર્જ બરગોલિયાની વડાધર્મગુરુ તરીકે વરણી થઈ ત્યારે તેમણે સાદગીભર્યાં જીવન અને ઉચ્ચ વિચાર માટે જાણીતા સંત ફ્રાન્સિસનું નામ ધારણ કર્યું. વળી, વૅટિકન ખાતે પોપ માટેના રાજમહેલમાં રહેવાને બદલે તેઓ એક ગેસ્ટ હાઉસ (મહેમાનોનું ઘર) પોતાના રહેઠાણ તરીકે પસંદ કરીને રહેવા લાગ્યા. પોતાની ચૂટણી થઈ ત્યારે પોપ ફ્રાન્સિસ વૅટિકનના વિશાળ પટાંગણમાં વડાધર્મગુરુના પ્રથમ દર્શન માટે ભેગા મળેલા લાખો લોકોને આશીર્વાદ આપવાને બદલે સૌપ્રથમ નતમસ્તકે લોકોની પ્રાર્થના અને આશીર્વાદ માગ્યાં. પછી સૌને આત્મીયતાથી “મારાં ભાઈઓ અને બહેનો”નું સંબોધન કરીને તેમને આશીર્વાદ આપ્યા. વડાધર્મગુરુ તરીકેના છેલ્લાં ચાર વર્ષ દરમિયાન પોપ ફ્રાન્સિસનું જીવન તથા તેમનાં સંદેશો અને લખાણો પુરવાર કરે છે કે, તેઓ સમગ્ર દુનિયા માટે ઉચ્ચ કોટિના વિચાર સેવે છે અને પોતાના સંદેશ મુજબ અનુકરણીય સાદગીભર્યું જીવન ગાળે છે.